2007 թվականից Համաշխարհային հայկական կոնգրեսի աջակցությամբ սկիզբ դրվեց նաեւ «Նոյյան տապան» շաբաթաթերթի հայերեն տարբերակի լույս ընծայմանը: Նախատեսվածին համաձայն, հայերեն շաբաթաթերթը հիմնականում բաժանորդագրության եղանակով տարածվում է ոչ միայն Երեւանում, այլեւ ամբողջ Հայաստանի տարածքում. ամիս առ ամիս հասնելով անգամ ամենահեռավոր գյուղերի յուրաքանչյուր տունը: Թերթում զետեղվում է ոչ միայն համահանրապետական նշանակության լրատվություն, այլեւ լրատվություն Հայաստանի յուրաքանչյուր մարզի, ինչպես նաեւ աշխարհասփյուռ հայության մասին: Թերթի բաժանորդագրության ծավալների, ինչպես նաեւ ազատ վաճառքի ծավալների աճը թույլ են տալիս եզրակացնել, որ թերթը իր հաստատուն տեղը կգտնի հայաստանյան մամուլի միջոցների շարքում: Ընտանիքի յուրաքանչյուր անդամի համար հատուկ նախատեսված բազմապիսի խորագրերի շնորհիվ թերթը, ինչպես վկայում են իրենք` ընթերցողները, դառնում է սպասված ամեն մի ընտանիքում: Ազգային արժեքների, հայ մշակույթի եւ պատմության հարուստ ժառանգությունը հատիկ առ հատիկ հավաքելով` թերթի խմբագրակազմը ջանում է ներկայացնել ինչպես այսօրվա Հայաստանը եւ հայկական սփյուռքն իր նվաճումներով եւ դժվարություններով, այնպես էլ վեր հանել հայ ազգի կարեւորագույն խնդիրները, հնարավորություն տալով հայ մտավորականներին` փորձագետներին, պատմաբաններին, գրող-հրապարակախոսներին հանրության հետ կիսվել իրենց մտորումներով: